title: 2007/49/EB: 2007 m. sausio 22 d. Tarybos sprendimas dėl Europos partnerystės su Juodkalnija principų, prioritetų ir sąlygų

text:
27.1.2007

               LT

               Europos Sąjungos oficialusis leidinys

               L 20/16

      TARYBOS SPRENDIMAS

   2007 m. sausio 22 d.
   dėl Europos partnerystės su Juodkalnija principų, prioritetų ir sąlygų
   (2007/49/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2004 m. kovo 22 d. Tarybos reglamentą (EB) Nr. 533/2004 dėl partnerysčių steigimo stabilizavimo ir asociacijos proceso metu (1), ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               2003 m. birželio 19–20 d. Salonikuose posėdžiavusi Europos Vadovų Taryba patvirtino Europos partnerystes kaip priemonę remti Vakarų Balkanų šalių Europos perspektyvą.

               (2)

               Reglamente (EB) Nr. 533/2004 numatyta, kad Taryba priima sprendimus dėl Europos partnerysčių principų, prioritetų ir sąlygų bei vėlesnių jų pakeitimų.

               (3)

               Reglamente (EB) Nr. 533/2004 numatyta, kad tolesnę Europos partnerysčių priežiūrą užtikrina pagal stabilizacijos ir asociacijos procesą sukurtų mechanizmų sistema, ypač metinės pažangos ataskaitos.

               (4)

               2004 m. birželio 14 d. Taryba priėmė pirmąją Europos partnerystę su Serbija ir Juodkalnija, įskaitant Kosovą, kaip apibrėžta Jungtinių Tautų Saugumo Tarybos rezoliucijoje Nr. 1244 (2). 2006 m. sausio 30 d. Taryba nusprendė atnaujinti tą Europos partnerystę (3).

               (5)

               Po referendumo, surengto 2006 m. gegužės 21 d., Juodkalnija paskelbė savo nepriklausomybę 2006 m. birželio 3 d.

               (6)

               2006 m. birželio 12 d. Bendrųjų reikalų ir išorės santykių taryboje Europos Sąjunga ir valstybės narės nutarė, kad plėtos santykius su Juodkalnijos Respublika kaip su suverenia, nepriklausoma valstybe.

               (7)

               Taigi tikslinga parengti naują Europos partnerystę su Juodkalnija, pagrįstą Juodkalnijai skirta dalimi, įtraukta į Europos partnerystę su Serbija ir Juodkalnija, kuri buvo priimta 2006 m. sausio mėn., atnaujinta pagal 2006 m. pažangos ataskaitos išvadas ir papildyta prioritetais atsižvelgiant į Juodkalnijai, kaip nepriklausomai valstybei, kylančius uždavinius.

               (8)

               Siekiant pasirengti tolesnei integracijai į Europos Sąjungą, kompetentingos Juodkalnijos valdžios institucijos turėtų parengti planą su tvarkaraščiu ir konkrečiomis priemonėmis, kuriomis įgyvendinami šios Europos partnerystės prioritetai,

         NUSPRENDĖ:
   1 straipsnis
   Pagal Reglamento (EB) Nr. 533/2004 1 straipsnį Europos partnerystės su Juodkalnija principai, prioritetai ir sąlygos yra išdėstytos šio sprendimo priede, kuris yra neatsiejama šio sprendimo dalis ir kuris pakeičia Sprendimo 2006/56/EB priedą, skirtą Juodkalnijai.
   2 straipsnis
   Europos partnerystės su Juodkalnija įgyvendinimas vertinamas taikant mechanizmus, nustatytus pagal stabilizacijos ir asociacijos procesą, ypač pagal Komisijos teikiamas metines pažangos ataskaitas.
   3 straipsnis
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

      Priimta Briuselyje, 2007 m. sausio 22 d.

            Tarybos vardu

            Pirmininkas

         F.-W. STEINMEIER

      (1)  OL L 86, 2004 3 24, p. 1. Reglamentas su pakeitimais, padarytais Reglamentu (EB) Nr. 269/2006 (OL L 47, 2006 2 17, p. 7).

      (2)  2004 m. birželio 14 d. Tarybos sprendimas 2004/520/EB dėl principų, prioritetų ir sąlygų, įvardytų Europos partnerystėje su Serbija ir Juodkalnija, įskaitant Kosovą, kaip apibrėžta 1999 m. birželio 10 d. Jungtinių Tautų Saugumo Tarybos rezoliucijoje Nr. 1244 (OL L 227, 2004 6 26, p. 21).

      (3)  2006 m. sausio 30 d. Tarybos sprendimas 2006/56/EB dėl Europos partnerystės su Serbija ir Juodkalnija, įskaitant Kosovą, principų, prioritetų ir sąlygų, kaip nustatyta 1999 m. birželio 10 d. Jungtinių Tautų Saugumo Tarybos rezoliucijoje Nr. 1244, panaikinantis Sprendimą 2004/520/EB (OL L 35, 2006 2 7, p. 32).

      PRIEDAS
      JUODKALNIJA: 2006 M. EUROPOS PARTNERYSTĖ
      1.   ĮŽANGA
      2003 m. birželio 19–20 d. Salonikuose posėdžiavusi Europos Vadovų Taryba patvirtino Europos partnerystes kaip priemonę remti Vakarų Balkanų šalių Europos perspektyvą.
      2006 m. sausio 30 d. Taryba priėmė Europos partnerystę su Serbija ir Juodkalnija, įskaitant Kosovą, kaip nustatyta 1999 m. birželio 10 d. Jungtinių Tautų Saugumo Tarybos rezoliucijoje Nr. 1244. Po referendumo, surengto 2006 m. gegužės 21 d., Juodkalnija paskelbė nepriklausomybę 2006 m. birželio 3 d. Vėliau ją pripažino ES ir jos valstybės narės. Todėl reikėtų priimti atnaujintą Europos partnerystę atskirai su Juodkalnija. Ši atnaujinta partnerystė pagrįsta Juodkalnijai skirtomis ankstesnės Europos partnerystės su Serbija ir Juodkalnija (įskaitant Kosovą) dalimis. Ji papildyta elementais, atspindinčiais naujas Juodkalnijos kompetencijas, ir jai, kaip nepriklausomai valstybei, kylančiais uždaviniais.
      Kompetentingos Juodkalnijos valdžios institucijos turėtų parengti planą su tvarkaraščiu ir konkrečiomis priemonėmis, kuriomis įgyvendinami Europos partnerystės prioritetai.
      2.   PRINCIPAI
      Stabilizacijos ir asociacijos procesas ir toliau yra Vakarų Balkanų šalių integracijos į Europos Sąjungą pagrindas visu pasirengimo būsimai narystei laikotarpiu.
      Pagrindiniai prioritetai yra susiję su Juodkalnijos gebėjimu laikytis 1993 m. Kopenhagoje posėdžiavusios Europos Vadovų Tarybos nustatytų kriterijų bei stabilizacijos ir asociacijos procesui nustatytų sąlygų, pirmiausia sąlygų, kurias Taryba nustatė 1997 m. balandžio 29 d. ir 1999 m. birželio 21–22 d. išvadose, 2000 m. lapkričio 24 d. Zagrebo aukščiausio lygio susitikimo galutinės deklaracijos turinio ir Salonikų darbotvarkės.
      3.   PRIORITETAI
      Šioje Europos partnerystėje išvardyti prioritetai buvo nustatyti įvertinus Juodkalnijos galimybes juos įgyvendinti arba padaryti pakankamą pažangą juos įgyvendinant per kelerius ateinančius metus. Skiriami trumpalaikiai prioritetai, kuriuos tikimasi įgyvendinti per ateinančius vienerius arba dvejus metus, ir vidutinės trukmės prioritetai, kuriuos tikimasi įgyvendinti per artimiausius trejus arba ketverius metus. Prioritetai susiję tiek su teisės aktais, tiek su jų įgyvendinimu.
      Atsižvelgiant į dideles visų ES reikalavimų įgyvendinimo išlaidas, taip pat į šių reikalavimų sudėtingumą tam tikrose srityse, šioje partnerystėje išdėstyti ne visi šiame etape svarbūs uždaviniai. Į būsimas partnerystes bus įtraukti kiti prioritetai atsižvelgiant į Juodkalnijos padarytą pažangą.
      Pagrindiniai trumpalaikiai prioritetai pateikiami sąrašo pradžioje. Šių prioritetų išdėstymo tvarka neatspindi jų svarbos.
      3.1.   TRUMPALAIKIAI PRIORITETAI
      Pagrindiniai prioritetai

                  —

                  Priimti naują Konstituciją, pagrįstą plataus masto sutarimu, atitinkančią Europos standartus, ypač žmogaus ir mažumų teisių, teismų organizavimo, audito, gynybos ir saugumo struktūrų srityse.

                  —

                  Baigti kurti nepriklausomai valstybei būtiną teisinę ir institucinę sistemą, įskaitant tarptautinių dokumentų, prie kurių buvo prisijungusi Serbijos ir Juodkalnijos valstybių sąjunga, pasirašymą ir ratifikavimą.

                  —

                  Toliau įgyvendinti viešojo administravimo, įskaitant valstybės tarnautojų darbo užmokesčio sistemą, reformą užtikrinant skaidrią personalo atranką, profesionalumą ir atskaitomybę; toliau stiprinti visų lygių Europos integracijos struktūras (įskaitant atsakingose ministerijose ir parlamente) bei ES reikalų koordinavimo mechanizmus.

                  —

                  Baigti rengti teismų sistemos reformos planus; panaikinti parlamento vykdomą personalo atrankos ir profesinės veiklos valdymo funkciją ir nustatyti skaidrias procedūras, grindžiamas profesionaliais ir objektyviais personalo atrankos ir paaukštinimo tarnyboje kriterijais; racionalizuoti teismų sistemą ir modernizuoti teismo procesą bei pagerinti administravimą; teismų sistemai teikti tinkamą ir tvarų finansavimą.

                  —

                  Stiprinti kovą su organizuotu nusikalstamumu ir korupcija visuose lygiuose, įskaitant veiksmingų institucinių mechanizmų, skirtų bendradarbiavimui tarp įstaigų, kūrimą bei teisėsaugos organų veiklos pajėgumų stiprinimą.

                  —

                  Stiprinti parlamento vykdomą gynybos ir saugumo struktūrų kontrolę.

                  —

                  Toliau užtikrinti visišką bendradarbiavimą su Tarptautiniu baudžiamuoju tribunolu Buvusiajai Jugoslavijai (TBTBJ).

                  —

                  Stiprinti gebėjimą priimti ir įgyvendinti priemones, susijusias su įsipareigojimais pagal Stabilizacijos ir asociacijos susitarimą, ypač tobulinti muitinės institucijų gebėjimą teisingai taikyti kilmės taisykles ir administracinio bendradarbiavimo metodus.

            Politiniai kriterijai
      Demokratija ir teisinė valstybė
      Rinkimai

                  —

                  Remiantis Demokratinių institucijų ir žmogaus teisių biuro rekomendacijomis, depolitizuoti rinkimų administravimą ir jį pagerinti, ypač skelbiant rinkimų rezultatus, taip pat kodifikuoti rinkimus reglamentuojančius teisės aktus, nustatyti rinkimų kampanijų nušvietimo žiniasklaidoje taisykles ir sukurti taisykles, užtikrinančias skaidrų vietų paskirstymą pagal Europos standartus; nustatyti skaidrią kampanijų finansavimo sistemą.

            Parlamentas

                  —

                  Stiprinti bendruosius parlamento teisės aktų leidybos ir kontrolės gebėjimus, pirmiausia įgyvendinant naujai priimtas darbo tvarkos taisykles.

                  —

                  Stiprinti parlamento gebėjimus naujose kompetencijos srityse.

                  —

                  Stiprinti Europos integracijos komiteto veiklą ir teikti tinkamą administracinę bei specialistų paramą.

            Viešasis administravimas

                  —

                  Tęsti viešojo administravimo depolitizacijos procesą.

                  —

                  Stiprinti administracinius ombudsmeno biuro personalo gebėjimus; užtikrinti, kad būtų tinkamai atsižvelgiama į ombudsmeno rekomendacijas.

                  —

                  Tęsti decentralizacijos proceso įgyvendinimą ir tobulinti savivaldybių gebėjimus.

            Teismų sistema

                  —

                  Užtikrinti teisės aktų dėl privalomojo pradinio ir tęstinio teisėjų, prokurorų ir teismų personalo mokymo įgyvendinimą bei toliau stiprinti Teisėjų mokymo centrą.

                  —

                  Baigti rengti teismų sistemos reformos planus; panaikinti parlamento vykdomą personalo atrankos ir profesinės veiklos valdymo kontrolės funkciją ir nustatyti skaidrias procedūras, grindžiamas profesionaliais ir objektyviais personalo atrankos ir paaukštinimo tarnyboje kriterijais; racionalizuoti teismų sistemą ir modernizuoti procesą bei pagerinti administravimą; teismų sistemai teikti tinkamą ir tvarų finansavimą.

                  —

                  Suteikti garantijas, leidžiančias stiprinti teisminio persekiojimo sistemos autonomiją ir veiksmingumą, taip pat sprendžiant su biudžetu susijusius klausimus. Stiprinti prokuratūrą, tiriančią organizuotus nusikaltimus ir tobulinti gebėjimus antikorupcijos politikos srityje.

                  —

                  Tobulinti Teisingumo ministerijos gebėjimus tarptautinio teisminio bendradarbiavo srityje.

            Antikorupcinė politika

                  —

                  Iš dalies pakeisti ir įgyvendinti įstatymą dėl interesų konflikto siekiant panaikinti visas galimybes pareigūnų interesų konfliktui kilti.

                  —

                  Stiprinti pastangas įgyvendinti kovos su korupcija strategiją ir, siekiant užtikrinti jos įgyvendinimą, teisėsaugos institucijoms suteikti tinkamus finansinius ir žmogiškuosius išteklius.

                  —

                  Kurti ir visiškai įgyvendinti įstatymus dėl politinių partijų bei politinių partijų finansavimo užtikrinant skaidrumą ir aiškumą.

            Žmogaus teisės ir mažumų apsauga

                  —

                  Užtikrinti veiksmingus tarptautiniuose dokumentuose numatytų įpareigojimų įgyvendinimo mechanizmus, ypač atsižvelgiant į Europos žmogaus teisių ir pagrindinių laisvių apsaugos konvenciją ir Europos konvenciją prieš kankinimą.

                  —

                  Imtis nuoseklių ir skaidrių veiksmų visais įtariamo netinkamo elgesio atvejais. Stiprinti vidaus kontrolės tarnybas, kurios sprendžia teisėsaugos pareigūnų netinkamo elgesio klausimus.

                  —

                  Gerinti sąlygas kalėjimuose, ypač pažeidžiamoms grupėms, pavyzdžiui, nepilnamečiams ir tiems teisės pažeidėjams, kuriems reikia psichiatrinės priežiūros; užtikrinti tinkamą kalėjimų sąlygų ilgam laikui nuteistiems kaliniams bei už organizuotą nusikaltimą nuteistiems kaliniams stebėjimą, užtikrinti tolesnį penitencinių institucijų personalo mokymą ir specialiems poreikiams skirtos struktūros gerinimą.

                  —

                  Priimti išsamius antidiskriminacinius teisės aktus.

                  —

                  Užtikrinti įstatymo dėl galimybės naudotis viešąja informacija įgyvendinimą. Toliau pertvarkyti Juodkalnijos radiją ir televiziją į visuomeninį transliuotoją ir jam suteikti tinkamas priemones.

                  —

                  Įgyvendinti NVO ir vyriausybinių organizacijų bendradarbiavimo memorandumą.

                  —

                  Toliau įgyvendinti turto grąžinimą reglamentuojančius teisės aktus.

                  —

                  Nustatyti tinkamą mažumų teisių apsaugos sistemą, taip pat Konstitucijos lygiu. Įgyvendinti romų ir pabėgėlių integracijos strategiją ir veiksmų planą.

            Regioniniai klausimai ir tarptautiniai įsipareigojimai

                  —

                  Toliau stiprinti regionų bendradarbiavimą ir plėtoti gerus kaimyninius santykius, atsižvelgiant į perspektyvą, inter alia, skatinti taikinimo procesą. Įgyvendinti laisvosios prekybos susitarimus su kaimyninėmis šalimis, ypač atsižvelgiant į naująjį Vidurio Europos laisvosios prekybos susitarimą (VELPS). Stiprinti valstybių bendradarbiavimą kovos su organizuotu nusikalstamumu, neteisėtos prekybos ir kontrabandos, teisminio bendradarbiavimo, sienų valdymo, aplinkos, transporto ir energetikos srityse.

                  —

                  Užtikrinti pabėgėlių ir šalies viduje perkeltųjų asmenų teisių apsaugą. Panaikinti visas diskriminacines nuostatas darbo, nuosavybės teisių, teisinių žalos atlyginimo priemonių ir pilietybės suteikimo srityse; užtikrinti galimybę laisvai naudotis sveikatos priežiūros paslaugomis ir asmeniniais dokumentais. Užtikrinti teisę realiai pasirinkti galutinį grįžimą arba integraciją, o pasirinkusiems pastarąją alternatyvą – sudaryti sąlygas integruotis.

                  —

                  Suderinti nacionalinius teisės aktus su atitinkamais tarptautiniais standartais ir susitarimais, pasirašant ir ratifikuojant atitinkamus Europos Tarybos ir Jungtinių Tautų priimtus tarptautinius dokumentus dėl kovos su organizuotu nusikalstamumu ir finansiniais nusikaltimais, įskaitant korupciją.

            Ekonominiai kriterijai

                  —

                  Išlaikyti makroekonominį stabilumą atliekant būtiną biudžeto koregavimą ir konsolidavimą.

                  —

                  Tobulinti institucinius ir analitinius gebėjimus, būtinus Europos Bendrijų Komisijos pasiūlytai Ekonominei ir fiskalinei programai parengti ir įgyvendinti.

                  —

                  Įgyvendinti valstybės išlaidų valdymo sistemą, ypač biudžeto planavimą ir vidutinės trukmės biudžeto planų rengimą, bei įdiegti kaupimo principu vykdomos apskaitos elementus.

                  —

                  Visiškai integruoti kapitalo biudžetą ir vietos valdžios kapitalo išlaidas į bendrąsias valdžios sektoriaus sąskaitas.

                  —

                  Tęsti valstybinių įmonių restruktūrizavimą ir privatizavimą.

                  —

                  Priimti ir įgyvendinti draudimo veiklos priežiūrą reglamentuojantį įstatymą.

                  —

                  Toliau stiprinti darbuotojų gebėjimą prisitaikyti ir skatinti jų įgūdžių formavimą, į šį procesą visiškai įtraukiant darbdavius ir profesines sąjungas.

                  —

                  Tęsti būtinus Juodkalnijos prekybos režimo koregavimus siekiant jį suderinti su autonominės prekybos priemonėmis ir būsimuoju Stabilizacijos ir asociacijos susitarimu (SAS).

            Europos standartai
      Vidaus rinka
      Laisvas prekių judėjimas

                  —

                  Užbaigti kurti standartizavimo, rinkos priežiūros, sertifikavimo, metrologijos, akreditavimo ir atitikties vertinimo teisinę ir institucinę sistemą, atitinkančią Europos bendrijos acquis communautaire, siekiant sudaryti prekybai palankias sąlygas. Pradėti taikyti Europos standartus.

                  —

                  Sukurti vidaus konsultavimo ir pranešimo mechanizmus siekiant priimti naujus techninius reikalavimus dėl poveikį prekybai turinčių priemonių.

                  —

                  Sukurti teisinę sistemą ir administracinius gebėjimus aktyviai vartotojų ir sveikatos apsaugai pagal ES vartotojų ir sveikatos politiką.

                  —

                  Tęsti būtinas reformas siekiant laikytis PPO taisyklių bei įpareigojimų ir paspartinti stojimo į PPO procesą.

            Muitai ir mokesčiai

                  —

                  Toliau derinti muitinių veiklą reglamentuojančius teisės aktus ir procedūras su ES acquis. Toliau modernizuoti muitinių administracijas, siekiant užtikrinti aukštą administracinių gebėjimų lygį bei kovoti su korupcija, tarptautiniu nusikalstamumu ir mokesčių vengimu.

                  —

                  Iš dalies keisti ir įgyvendinti teisės aktus kilmės taisyklių srityje siekiant sukurti teisinį pagrindą taikyti EB kilmės taisykles kaip autonominės prekybos priemones ir, siekiant šio tikslo, užtikrinti, kad operatoriams ir muitinėms pareigūnams būtų suteikta informacija ir mokymas.

                  —

                  Toliau derinti mokesčių teisės aktus su acquis. Gerinti mokesčių įstatymų įgyvendinimą, ypatingą dėmesį skiriant biudžeto pajamų surinkimui ir kontrolei siekiant sumažinti sukčiavimą mokesčių srityje.

                  —

                  Laikytis Elgesio kodekso dėl verslo apmokestinimo principų ir užtikrinti, kad naujos mokesčių priemonės atitiktų tuos principus.

            Konkurencija

                  —

                  Nustatyti ir suteikti tinkamas priemones, užtikrinančias visišką konkurencijos institucijos veiklos nepriklausomumą.

                  —

                  Stiprinti valstybės pagalbos sistemą ir didinti skaidrumą, siekiant sukurti valstybės pagalbos kontrolę, atitinkančią Stabilizacijos ir asociacijos susitarimo reikalavimus.

            Viešieji pirkimai

                  —

                  Įgyvendinti veiksmingą ir ES principus atitinkančią viešųjų pirkimų tvarką, įskaitant teisės gynimo priemones. Užtikrinti visišką procedūrų skaidrumą, nepaisant konkrečios sutarties vertės, bei nediskriminavimo principo taikymą Juodkalnijos ir ES tiekėjų atžvilgiu.

                  —

                  Užtikrinti Viešųjų pirkimų agentūros ir Peržiūros institucijos įkūrimą ir veikimą bei tobulinti jų administracinius gebėjimus; tinkamai parengti perkančiųjų organizacijų darbuotojus, atsakingus už viešųjų pirkimų taisyklių įgyvendinimą.

            Intelektinės nuosavybės teisė

                  —

                  Labai padidinti intelektinės nuosavybės teisių apsaugos lygį, pirmiausia sukuriant visapusišką intelektinės nuosavybės teises reglamentuojančią teisinę sistemą, įskaitant veiksmingas teisės aktų įgyvendinimo užtikrinimo nuostatas, bei įkuriant Intelektinės nuosavybės teisių biurą.

                  —

                  Gerinti šios srities teisės aktų įgyvendinimą ir stiprinti įgyvendinimo užtikrinimo gebėjimus, įskaitant pasienio tarnybose, teisėsaugos ir teisminėse institucijose.

                  —

                  Oficialiai patvirtinti, kad bus dalyvaujama pagrindiniuose tarptautiniuose susitarimuose intelektinės nuosavybės teisių srityje.

            Finansinės paslaugos

                  —

                  Stiprinti finansų įstaigoms ir rinkoms, ypač bankų sektoriui, taikomą reguliavimo ir priežiūros sistemą, atitinkančią esamą ES praktiką.

                  —

                  Stiprinti bendradarbiavimą su dideles antrines įmones Juodkalnijoje turinčių užsienio bankų priežiūros vykdytojais bankų buveinės valstybėse, įskaitant bendradarbiavimo susitarimų sudarymą.

            Bendrovių teisė

                  —

                  Gerinti finansinio atsiskaitymo reikalavimų vykdymą, ypač finansų įstaigose ir biržų sąrašuose esančiose kompanijose.

            Užimtumas ir socialinė politika

                  —

                  Tobulinti Darbo ir socialinės rūpybos ministerijos politikos formavimo ir stebėsenos gebėjimus, ypatingą dėmesį skiriant jaunimo, moterų ir pažeidžiamų grupių integracijai į darbo rinką; tobulinti aktyviųjų užimtumo priemonių, kurias įgyvendina Juodkalnijos įdarbinimo tarnyba, veiksmingumo valdymą.

                  —

                  Gerinti darbo inspekcijų darbą siekiant užtikrinti darbuotojų sveikatą ir saugą.

                  —

                  Sutelkti pastangas siekiant pagerinti švietimo sistemos ir mokymosi visą gyvenimą kokybę.

                  —

                  Toliau gerinti aukštojo mokslo sistemos kokybę, veiksmingumą ir tinkamumą bei remti jos integraciją į Europos aukštojo mokslo erdvę.

            Sektorių politika
      Pramonė ir MVĮ

                  —

                  Toliau įgyvendinti Europos mažųjų įmonių chartiją.

                  —

                  Stiprinti investicijų skatinimo agentūrą. Gerinti verslo teisinį gynimą ir konsultavimą.

                  —

                  Priimti įstatymą dėl licencijavimo ir leidimų išdavimo sistemų derinimo ir procedūrų spartinimo; įgyvendinti teisės aktus glaudžiai bendradarbiaujant su vietos valdžios institucijomis; priimti ir įgyvendinti veiksmų planą dėl kliūčių verslui mažinimo.

                  —

                  Spartinti nacionalinio MVĮ garantijų fondo steigimą.

            Žemės ūkis ir žuvininkystė

                  —

                  Toliau stiprinti žemės ūkio ir kaimo plėtros politikos formavimo ir įgyvendinimo administracinius gebėjimus.

                  —

                  Priimti maisto saugos įstatymą, įstatymą dėl gyvūnų gerovės ir naują veterinarijos įstatymą bei stiprinti veterinarijos ir fitosanitarijos tarnybas, jų kontrolės gebėjimus ir laboratorijų pajėgumus.

                  —

                  Toliau derinti teisės aktus su ES veterinarijos ir fitosanitarijos acquis, taip pat sukurti integruotą maisto saugos sistemą siekiant išvengti dubliavimo ir pagerinti maisto saugą. Parengti galvijų identifikavimo ir registravimo sistemą pagal ES reikalavimus.

                  —

                  Baigti rengti žuvininkystės strategiją ir tobulinti Juodkalnijos gebėjimą vykdyti žuvininkystės politiką, atitinkančią ES standartus, įskaitant tarptautinio bendradarbiavimo srityje.

                  —

                  Užtikrinti pagal Tarybos reglamentą (EB) Nr. 510/2006 (1) Bendrijoje įregistruotų geografinių nuorodų ir kilmės vietos nuorodų apsaugą.

            Aplinka

                  —

                  Toliau derinti Juodkalnijos teisės aktus, ypač pagrindinius aplinkos apsaugos teisės aktus, su ES teisės aktais ir standartais. Kurti administracinius gebėjimus, būtinus teisės aktams įgyvendinti ir vykdyti.

                  —

                  Rengti bendrą aplinkos apsaugos strategiją (vanduo, atliekos, oras). Priimti Žemės naudojimo planą; priimti Tvaraus vystymosi strategiją ir sektorių strategijas (integruotos pajūrio zonos valdymo, biologinės įvairovės, klimato kaitos). Stiprinti aplinkos valdymo administracinius gebėjimus.

            Transporto politika

                  —

                  Toliau derinti aviacijos teisės aktus, įskaitant oro eismo kontrolę, su acquis, atsižvelgiant į įsipareigojimus, prisiimtus pagal Europos bendrosios aviacinės erdvės susitarimą.

                  —

                  Stiprinti Civilinės aviacijos instituciją ir sukurti nepriklausomą oro eismo nelaimingų atsitikimų tyrimo instituciją, nacionalinę oro navigacijos paslaugų teikėjo priežiūros instituciją ir instituciją, atsakingą už oro transporto keleivių teisių užtikrinimą.

                  —

                  Toliau įgyvendinti Susitarimo memorandumą dėl Pietryčių Europos pagrindinio regioninio transporto tinklo plėtros bei tęsti bendradarbiavimą Pietryčių Europos transporto observatorijoje.

                  —

                  Įgyvendinti kelių transporto įstatymą (ir steigti atitinkamas įgyvendinimo struktūras). Užtikrinti pakankamus išteklius transporto infrastruktūrų ir institucijų išlaikymui.

            Energetika

                  —

                  Ratifikuoti pasirašytą Energijos bendrijos sutartį ir toliau vykdyti pagal šią sutartį prisiimtus įsipareigojimus.

                  —

                  Baigti rengti ir įgyvendinti energetikos vystymo strategiją ir energijos vartojimo veiksmingumo strategiją; stiprinti Ekonomikos ministerijos administracinius gebėjimus energetikos srityje.

                  —

                  Įsteigti reguliavimo instituciją ir priimti atitinkamus teisės aktus branduolinės saugos ir apsaugos nuo radiacijos srityje.

                  —

                  Užtikrinti įstatymų įgyvendinimą ir skaidrumą energetikos rinkos srityje.

            Informacinė visuomenė ir žiniasklaida

                  —

                  Stiprinti Telekomunikacijų agentūrą ir skatinti konkurenciją rinkoje taikant atitinkamus teisės aktus, ypač susijusius su būtinų konkurenciją užtikrinančių priemonių taikymu rinkoje.

                  —

                  Gerinti Ekonomikos ministerijos administracinius gebėjimus elektroninių ryšių srityje. Toliau derinti tarifus, spręsti sujungimo tarifams taikomų sąlygų bei reikalavimų ir licencijų mokesčių klausimus.

                  —

                  Užtikrinti Transliavimo tarnybos veiklos nepriklausomumą.

                  —

                  Užtikrinti sklandų Juodkalnijos radijo ir televizijos pertvarkymą į visuomeninį transliuotoją ir užtikrinti, kad jam būtų suteiktos priemonės veiksmingai veikti.

            Finansų kontrolė

                  —

                  Papildyti Viešosios vidaus finansų kontrolės strategiją numatant trumpalaikius ir vidutinės trukmės tikslus bei atitinkamą IT sistemos paramą; stiprinti vidaus audito gebėjimus.

                  —

                  Toliau stiprinti Valstybės kontrolę ir numatyti tinkamas konstitucines garantijas.

            Statistika

                  —

                  Kaupti ir perduoti statistinę informaciją laikantis su ekonomika, prekyba, pinigų ir finansų sritimis susijusių statistikos reikalavimų ir atsižvelgiant į esamą ES praktiką.

                  —

                  Persvarstyti ir priimti pagrindinį statistikos planą siekiant pagerinti statistikos duomenų kokybę ir išplėsti jų apimtį. Gerinti žemės ūkio statistikos duomenų kaupimą ir jų apdorojimą pagal ES standartus ir metodiką; įgyvendinti HS nomenklatūrą 2007 m.

            Teisingumas, laisvė ir saugumas
      Vizos, sienų kontrolė, prieglobstis ir migracija

                  —

                  Tobulinti su vizų politika susijusius institucinius gebėjimus ir derinti vizų politiką su ES vykdoma politika.

                  —

                  Stiprinti integruotą sienų valdymą ir užtikrinti, kad jį nuosekliai vykdytų visos atsakingos institucijos, įskaitant ir civilinę kontrolę vykdančias institucijas.

                  —

                  Priimti Prieglobsčio įstatymą ir statyti pagal planą numatytus prieglobsčio prašytojų ir pabėgėlių priėmimo centrus.

            Pinigų plovimas

                  —

                  Užtikrinti veiksmingą kovos su pinigų plovimu teisės aktų įgyvendinimą ir derinimą bei stiprinti finansinės žvalgybos skyrių.

            Narkotikai

                  —

                  Toliau stiprinti Kovos su narkotikais ir kontrabanda centro tarptautinio bendradarbiavimo gebėjimus bei gerinti operatyvinės informacijos analizę ir sukurti atitinkamas duomenų bazes.

                  —

                  Sukurti nacionalinę kovos su piktnaudžiavimu ir prekyba narkotikais strategiją, suderintą su 2005–2012 m. ES kovos su narkotikais strategija ir 2005–2008 m. ES kovos su narkotikais veiksmų planu, bei parengti kovai su narkotikais skirtą visuomenės informavimo kampaniją.

                  —

                  Nustatyti standartus, kuriais siekiama užkirsti kelią cheminių pirmtakų ir kitų pagrindinių medžiagų naudojimui neteisėtai narkotikų gamybai.

                  —

                  Vystyti atitinkamų teisėsaugos institucijų gebėjimus kovoti su piktnaudžiavimu ir prekyba narkotikais.

            Policija

                  —

                  Toliau stiprinti profesinius policijos gebėjimus, teikiant specializuotą mokymą bei sukuriant žvalgybos ir rizikos analizės priemones.

                  —

                  Užtikrinti tinkamą Policijos akademijos veikimą.

            Kova su organizuotu nusikalstamumu ir terorizmu

                  —

                  Sukurti veiksmingus organizacijų bendradarbiavimo institucinius mechanizmus kovos su organizuotu nusikalstamumu srityje ir tobulinti policijos gebėjimus kovoti su organizuotu nusikalstamumu.

                  —

                  Tobulinti gebėjimus naudoti specialiąsias tyrimo priemones laikantis tinkamų garantijų ir stiprinti kriminalinę žvalgybą.

                  —

                  Priimti teisės aktus ir stiprinti gebėjimus, būtinus nusikalstamu būdu įgytam turtui ir lėšoms areštuoti.

                  —

                  Stiprinti tarptautinį bendradarbiavimą ir gerinti atitinkamų tarptautinių konvencijų, skirtų terorizmui bei kovai su organizuotu nusikalstamumu ir jo prevencijai, įgyvendinimą; gerinti bendradarbiavimą ir keitimąsi informacija tarp visų saugumo tarnybų ir su kitomis valstybėmis; užkirsti kelią terorizmo aktų finansavimui ir rengimui.

            Prekyba žmonėmis

                  —

                  Toliau stiprinti kovą su prekyba žmonėmis, įskaitant tinkamos pagalbos suteikimą ir aukų apsaugą.

            Asmens duomenų apsauga

                  —

                  Priimti asmens duomenų apsaugą reglamentuojančius teisės aktus ir įsteigti nepriklausomą Duomenų apsaugos priežiūros instituciją.

                  —

                  Imtis būtinų priemonių rengiantis sudaryti bendradarbiavimo susitarimą su Europolu.

            3.2.   VIDUTINĖS TRUKMĖS PRIORITETAI
      Politiniai kriterijai
      Demokratija ir teisinė valstybė
      Konstituciniai klausimai

                  —

                  Visiškai įgyvendinti naująją Konstituciją, priimtą pagal Europos standartus.

            Rinkimai

                  —

                  Toliau laikytis aukštų rinkimų organizavimo standartų; stiprinti skaidrią kampanijų finansavimo sistemą.

            Parlamentas

                  —

                  Toliau stiprinti parlamento gebėjimus visose srityse, ypač susijusiose su ES acquis perėmimu.

            Viešasis administravimas

                  —

                  Toliau stiprinti atsakingų ministerijų Europos integracijos skyrius ir ES reikalų, įskaitant SAS ir IPA, koordinavimo mechanizmus.

                  —

                  Parengti principus, procedūras ir atitinkamus administracinius gebėjimus siekiant sukurti decentralizuotą ES teikiamos paramos valdymo sistemą pagal ES reikalavimus.

                  —

                  Toliau stiprinti Žmogiškųjų išteklių valdymo administraciją. Tobulinti politikos formavimą. Toliau įgyvendinti decentralizacijos reformą.

                  —

                  Toliau tobulinti skaidrią personalo atranką, profesionalumą ir atskaitomybę, be kita ko, taikant etikos kodeksus ir rekomendacijas.

                  —

                  Toliau restruktūrizuoti ir reformuoti ginkluotąsias pajėgas įskaitant, pagal poreikį, jų sumažinimą.

            Teismų sistema

                  —

                  Užtikrinti tinkamą Teisėjų mokymo centro veikimą. Įgyvendinti teismų sistemai skirtą IT strategiją.

                  —

                  Baigti kurti strateginį teismų sistemos reformos pagrindą; įgyvendinti reformos planus; taikyti skaidrią personalo atrankos ir profesinės veiklos valdymo tvarką; toliau gerinti teismų sistemos išteklius.

                  —

                  Toliau stiprinti teisminio persekiojimo sistemos veiksmingumą.

                  —

                  Toliau tobulinti Teisingumo ministerijos gebėjimus tarptautinio teisminio bendradarbiavimo srityje.

            Antikorupcinė politika

                  —

                  Toliau ryžtingai tęsti kovos su korupcija veiksmus visais lygiais bei skirti daugiau išteklių korupcijos prevencijai ir kovai su ja. Užtikrinti, kad būtų visiškai laikomasi JT Konvencijos dėl kovos su korupcija ir atitinkamų Europos Tarybos konvencijų.

                  —

                  Nustatyti veiksmingas procedūras, leidžiančias nustatyti, nagrinėti ir taikyti tolesnes priemones įtariamo sukčiavimo atvejams, susijusiems su nacionalinėmis ir tarptautinėmis lėšomis, įskaitant ES lėšas.

            Žmogaus teisės ir mažumų apsauga

                  —

                  Įgyvendinti antidiskriminacinius teisės aktus ir teisės aktus dėl mažumų teisių.

                  —

                  Toliau gerinti sąlygas kalėjimuose.

                  —

                  Užkirsti kelią teisėsaugos institucijų netinkamam elgesiui ir reaguoti į tokio elgesio atvejus.

                  —

                  Užtikrinti, kad neįgalieji ar mažumų vaikai integruotųsi į pagrindinės krypties švietimą; reformuoti vaikų priežiūros sistemą.

                  —

                  Toliau skatinti mažumų integraciją ir gerus etninių grupių santykius.

                  —

                  Tęsti bendradarbiavimą su NVO vyriausybės ir savivaldybių lygiu.

            Regioniniai klausimai ir tarptautiniai įsipareigojimai

                  —

                  Padėti integruotis negrįžti nusprendusiems pabėgėliams. Įgyvendinti Nacionalinę pabėgėlių strategiją, kaip socialinės įtraukties ir socialinės integracijos visapusiškos strategijos dalį.

                  —

                  Toliau įgyvendinti regionų bendradarbiavimo priemones.

            Ekonominiai kriterijai

                  —

                  Stiprinti makroekonominį stabilumą tęsiant biudžeto koregavimą bei konsolidavimą siekiant dar labiau sumažinti išorės disbalansą.

                  —

                  Didinti valdžios sektoriaus išlaidų veiksmingumą, pirmiausia gerinant biudžeto sudarymo procesą ir finansų valdymą centrinės ir vietos valdžios lygiu. Stiprinti biudžeto sudarymo ir vykdymo gebėjimus, leidžiančius nustatyti prioritetus.

                  —

                  Užtikrinti didesnį darbo rinkos lankstumą laipsniškai ją liberalizuojant.

                  —

                  Gerinti verslo sąlygas siekiant skatinti privačiojo sektoriaus vystymąsi ir užimtumą. Pirmiausia supaprastinti teismines procedūras komercinėse bylose, ypač bankroto bylose.

                  —

                  Sukurti ir taikyti integruotą mokslinių tyrimų politiką, remiančią mokslinius tyrimus ir technologijų plėtrą.

            Europos standartai
      Vidaus rinka
      Laisvas kapitalo judėjimas

                  —

                  Visiškai liberalizuoti kapitalo judėjimą bei mokėjimus pagal ES principus.

            Laisvas prekių judėjimas

                  —

                  Toliau vystyti standartizavimo sistemą, visų pirma priimant Europos standartus. Tęsti naujojo, visuotinio bei senojo požiūrio direktyvų perkėlimą į nacionalinę teisę. Nustatyti rinkos priežiūros struktūrą, kaip reikalaujama acquis.

            Muitai ir mokesčiai

                  —

                  Užtikrinti nuolatinį Juodkalnijos muitinės ir mokesčių teisės aktų derinimą su acquis, toliau stiprinti administracinius gebėjimus įgyvendinti muitinės teisės aktus bei kovoti su korupcija, tarptautiniu nusikalstamumu ir mokesčių vengimu.

                  —

                  Siekti daugiau skaidrumo ir gerinti keitimąsi informacija su Europos Sąjungos valstybėmis narėmis siekiant geriau užtikrinti priemonių, užkertančių kelią mokesčių nemokėjimui ar jų vengimui, taikymą.

                  —

                  Nustatyti skaidrią keitimosi informacija su ES valstybėmis narėmis ir Europos Bendrijų Komisija tvarką siekiant sustiprinti vykdymą užtikrinančias priemones, užkertančias kelią sukčiavimui mokesčių srityje, mokesčių vengimui ir nemokėjimui.

            Konkurencija

                  —

                  Toliau stiprinti konkurencijos instituciją ir jos veiklos nepriklausomumą.

                  —

                  Toliau stiprinti valstybės pagalbos sistemą ir įsteigti valstybės pagalbos kontrolę pagal Stabilizacijos ir asociacijos susitarimo reikalavimus.

            Viešieji pirkimai

                  —

                  Toliau stiprinti viešųjų pirkimų tvarką, taip pat komunalinių paslaugų sektoriuje ir lengvatų suteikimo srityje, toliau derinant vidaus teisės aktus su acquis bei tobulinant Viešųjų pirkimų agentūros, Peržiūros institucijos ir perkančiųjų organizacijų administracinius gebėjimus.

                  —

                  Toliau užtikrinti visišką procedūrų skaidrumą, nepaisant konkrečios sutarties vertės, bei nediskriminavimo principo taikymą Juodkalnijos ir ES tiekėjų atžvilgiu.

            Intelektinės nuosavybės teisė

                  —

                  Užtikrinti apsaugą, panašią į ES teikiamos apsaugos lygį, visiškai suderinant vidaus teisės aktus su intelektinės nuosavybės teisių acquis ir nuolat stiprinant administracinius gebėjimus bei užtikrinant teisės aktų įgyvendinimą visose susijusiose valdžios institucijose, įskaitant pasienio tarnybose, teisėsaugos ir teisminėse institucijose.

            Finansinės paslaugos

                  —

                  Nustatyti visapusišką finansų įstaigų ir rinkų reguliavimo ir priežiūros sistemą pagal ES principus.

            Bendrovių teisė

                  —

                  Pradėti derinti finansinio atsiskaitymo reikalavimus su acquis ir užtikrinti veiksmingą jų vykdymą.

            Užimtumas ir socialinė politika

                  —

                  Toliau tobulinti Darbo ir socialinės rūpybos ministerijos politikos formavimo ir stebėsenos gebėjimus, ypatingą dėmesį skiriant jaunimo, moterų ir pažeidžiamų grupių integracijai į darbo rinką; toliau tobulinti aktyviųjų užimtumo priemonių, kurias įgyvendina Juodkalnijos įdarbinimo tarnyba, veiksmingumo valdymą.

            Sektorių politika
      Pramonė ir MVĮ

                  —

                  Užtikrinti, kad Europos mažųjų įmonių chartija būtų visiškai įgyvendinta.

                  —

                  Pradėti teisės aktų poveikio vertinimą. Toliau gerinti finansavimo galimybes ir vystyti verslo paramos struktūras (grupes, inkubatorius, verslo ir technologijų parkus).

            Žemės ūkis ir žuvininkystė

                  —

                  Toliau stiprinti administracinius politikos formavimo ir įgyvendinimo gebėjimus žemės ūkio ir kaimo plėtros sektoriuje. Sukurti ir pradėti įgyvendinti kaimo plėtros politiką.

                  —

                  Stiprinti institucijų kompetenciją maisto saugos srityje. Parengti programą dėl maisto perdirbimo įmonių modernizavimo pagal ES reikalavimus. Imtis priemonių siekiant identifikuoti avis ir ožkas bei registruoti jų judėjimą. Imtis priemonių veiksmingai nacionalinės augalininkystės kontrolei užtikrinti, ypač produktų, kuriems nustatyti konkretūs ES reikalavimai.

                  —

                  Imtis priemonių, siekiant priartinti žuvininkystės politiką prie ES standartų, ypač išteklių valdymo, tikrinimo ir kontrolės bei rinkos ir struktūrinės politikos srityse.

                  —

                  Toliau užtikrinti pagal Tarybos reglamentą (EB) Nr. 510/2006 ir jo vėlesnius pakeitimus Bendrijoje įregistruotų geografinių nuorodų ir kilmės vietos nuorodų apsaugą. Atnaujinti saugomų geografinių nuorodų ir kilmės vietos nuorodų sąrašą, atsižvelgiant į ES acquis pokyčius šioje srityje.

            Aplinka

                  —

                  Toliau derinti Juodkalnijos teisės aktus, ypač oro taršą, vandenį ir chemines medžiagas reglamentuojančius teisės aktus, su ES teisės aktais ir standartais.

                  —

                  Pradėti įgyvendinti Žemės naudojimo planą ir bendrą aplinkos apsaugos strategiją. Pradėti įgyvendinti Tvaraus vystymosi strategiją ir kitas sektorių strategijas (integruotos pajūrio zonos valdymo, biologinės įvairovės, klimato kaitos). Užtikrinti įgyvendinamą finansinį pagrindą vidutinės ir ilgalaikės trukmės aplinkos apsaugos politikai įgyvendinti.

                  —

                  Ratifikuoti ir pradėti įgyvendinti Kioto protokolą.

                  —

                  Toliau stiprinti ministerijų ir institucijų, atsakingų už aplinkos planavimą, leidimų išdavimą, tikrinimą, įgyvendinimo užtikrinimą ir stebėseną bei projektų valdymą, administracinius gebėjimus.

            Transporto politika

                  —

                  Stiprinti gebėjimų formavimą, įskaitant didelių investicijų projektų rengimo gebėjimus. Toliau numatyti pakankamus išteklius transporto infrastruktūrų ir institucijų išlaikymui.

                  —

                  Vykdyti tarptautinius įsipareigojimus pagal Tarptautinės jūrų organizacijos konvencijas ir gerinti laivyno saugios laivybos sąlygas atsižvelgiant į Paryžiaus susitarimo memorandumą.

            Energetika

                  —

                  Priimti ir įgyvendinti ilgalaikę aplinką tausojančios energijos politikos strategiją.

                  —

                  Toliau vykdyti regioninius ir tarptautinius įsipareigojimus siekiant sukurti konkurencingą regiono energetikos rinką.

                  —

                  Prisijunti prie tarptautinių branduolinės saugos konvencijų, kurių susitariančioji šalis yra Euratomas.

            Informacinė visuomenė ir žiniasklaida

                  —

                  Baigti perkelti į nacionalinę teisę 2002 m. ES pagrindų direktyvą dėl elektroninių ryšių.

                  —

                  Sukurti konkurencingą elektroninių ryšių rinką laipsniškai įgyvendinant teisės aktus ir taikant konkurenciją užtikrinančias priemones bei imantis priemonių šalinti bet kokias esamas patekimo į rinką kliūtis.

                  —

                  Išlaikyti reguliavimo institucijų nepriklausomumą ir užtikrinti, kad jos turėtų pakankamai išteklių ir kompetencijos savo užduotims vykdyti.

                  —

                  Visiškai suderinti teisės aktus su garso ir vaizdo srities acquis.

            Finansų kontrolė

                  —

                  Parengti ir įgyvendinti decentralizuoto valdymo atskaitomybės bei nepriklausomo vidaus audito principus pagal tarptautinius standartus ir geriausią ES patirtį.

                  —

                  Stiprinti Valstybės kontrolės veiklos pajėgumus, taip pat jos veiklos ir finansinį nepriklausomumą.

                  —

                  Tobulinti procedūras ir administracinius gebėjimus siekiant užtikrinti veiksmingą ES finansinių interesų apsaugą.

            Statistika

                  —

                  Toliau rengti patikimą ekonominę statistiką. Formuoti institucinius gebėjimus rengti ir skelbti pagrindinius statistinius duomenis laikantis Europos standartų verslo statistikos, darbo rinkos statistikos ir nacionalinių sąskaitų srityse.

                  —

                  Visiškai įtraukti vietos valdžios sąskaitas į bendrąsias valdžios sektoriaus sąskaitas.

            Teisingumas, laisvė ir saugumas
      Vizos, sienų kontrolė, prieglobstis ir migracija

                  —

                  Plėtoti techninę infrastruktūrą ir personalo gebėjimus įgyvendinti integruoto sienų valdymo politiką, stiprinti pasienio policiją ir muitinės tarnybas. Palengvinti valstybės sienos kirtimą įsteigiant naujus pasienio postus.

                  —

                  Toliau derinti vizų politiką su ES teisės aktais ir praktika.

            Narkotikai

                  —

                  Stiprinti organizacijų ir tarptautinį bendradarbiavimą bei toliau vystyti atitinkamų teisėsaugos institucijų gebėjimus kovoti su prekyba narkotikais.

            Policija

                  —

                  Tęsti restruktūrizavimą; užtikrinti atskaitomybę; reformuoti policijos mokymą; užtikrinti teisėsaugos institucijų bendradarbiavimą.

            Kova su organizuotu nusikalstamumu ir terorizmu

                  —

                  Kurti veiksmingą liudytojų apsaugos sistemą, apimančią ir regioninius elementus.

                  —

                  Stiprinti kovą su ekonominiais ir finansiniais nusikaltimais (įskaitant pinigų plovimą ir valiutos padirbinėjimą), sukčiavimu ir korupcija bei tobulinti susijusius teisės aktus.

                  —

                  Palengvinti ryšių palaikymo pareigūnų, kuriuos skiria ES valstybės narės, įdarbinimą atitinkamose valstybinėse institucijose, dalyvaujančiose kovoje su organizuotu nusikalstamumu. Įgyvendinti Palermo konvenciją ir jos protokolus dėl tarptautinio organizuoto nusikalstamumo bei tarptautinių standartų, taikytinų finansiniams ir ekonominiams nusikaltimams.

                  —

                  Stiprinti administracinius ir teisminius gebėjimus taikyti baudžiamąjį kodeksą organizuotiems nusikaltimams. Toliau stiprinti Vidaus reikalų ministerijos kovos su organizuotu nusikalstamumu skyrių ir užtikrinti visų teisėsaugos institucijų veiklos koordinavimą, įskaitant tolesnį tinkamų kriminalinės žvalgybos gebėjimų kūrimą.

                  —

                  Stiprinti kovą su ekonominiais ir finansiniais nusikaltimais (įskaitant kovą su grynųjų pinigų padirbinėjimu ir mokėjimo negrynaisiais pinigais priemonių klastojimu) bei tobulinti institucinius ir administracinius gebėjimus spręsti šioje srityje kylančius uždavinius.

            Asmens duomenų apsauga

                  —

                  Užtikrinti sklandų Duomenų apsaugos priežiūros institucijos veikimą.

                  —

                  Užtikrinti valstybinių institucijų, ypač teisėsaugos institucijų, gebėjimus įgyvendinti asmens duomenų apsaugą reglamentuojančius teisės aktus.

            4.   PROGRAMAVIMAS
      Bendrijos parama Vakarų Balkanų šalims pagal stabilizacijos ir asociacijos procesą bus teikiama pagal galiojančias finansines priemones, pirmiausia remiantis 2006 m. liepos 17 d. Tarybos reglamentu (EB) Nr. 1085/2006, nustatančiu Pasirengimo narystei pagalbos priemonę (IPA) (2). Juodkalnija gali naudotis finansavimu pagal daugeliui šalių taikomas ir horizontaliąsias programas.
      5.   SĄLYGIŠKUMAS
      Bendrijos parama Vakarų Balkanų šalims teikiama su sąlyga, kad bus toliau daroma pažanga įgyvendinant Kopenhagos kriterijus ir siekiant konkrečių šios Europos partnerystės prioritetų. Jeigu nebus laikomasi šių sąlygų, Taryba gali imtis atitinkamų priemonių pagal Reglamento (EB) Nr. 1085/2006 21 straipsnį. Bendrijos teikiama parama taip pat priklauso nuo sąlygų, kurias Taryba apibrėžė 1997 m. balandžio 29 d. išvadose, ypač susijusių su paramos gavėjų įsipareigojimu vykdyti demokratines, ekonomines ir institucines reformas.
      6.   STEBĖSENA
      Europos partnerystės įgyvendinimas vertinamas taikant mechanizmus, nustatytus pagal stabilizacijos ir asociacijos procesą, ypač pagal Europos Bendrijų Komisijos teikiamas metines pažangos ataskaitas.

         (1)  2006 m. kovo 20 d. Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (OL L 93, 2006 3 31, p. 12).

         (2)  OL L 210, 2006 7 31, p. 82.


title: 2007/543/EB: 2007 m. liepos 23 d. Tarybos sprendimas dėl Bulgarijos ir Rumunijos prisijungimo prie Konvencijos dėl Europos policijos biuro įsteigimo (Europolo konvencijos)

text:
1.8.2007

               LT

               Europos Sąjungos oficialusis leidinys

               L 200/47

      TARYBOS SPRENDIMAS

   2007 m. liepos 23 d.
   dėl Bulgarijos ir Rumunijos prisijungimo prie Konvencijos dėl Europos policijos biuro įsteigimo (Europolo konvencijos)
   (2007/543/EB)
   EUROPOS SĄJUNGOS TARYBA,
   atsižvelgdama į Europos Sąjungos sutartį,
   atsižvelgdama į 2005 m. stojimo sutartį,
   atsižvelgdama į 2005 m. stojimo aktą (toliau – Stojimo aktas), ypač į jo 3 straipsnio 4 dalį,
   atsižvelgdama į Komisijos rekomendaciją,
   atsižvelgdama į Europos Parlamento nuomonę (1),
   kadangi:

               (1)

               1995 m. liepos 26 d. Briuselyje pasirašyta Konvencija dėl Europos policijos biuro įsteigimo (Europolo konvencija) (toliau – Europolo konvencija) įsigaliojo 1998 m. spalio 1 d.

               (2)

               Europolo konvenciją papildė du 1996 m. liepos 24 d. ir 1997 m. birželio 19 d. pasirašyti protokolai, kurie įsigaliojo atitinkamai 1998 m. gruodžio 29 d. ir 1999 m. liepos 1 d. (2).

               (3)

               Europolo konvenciją iš dalies pakeitė trys kiti 2000 m. lapkričio 30 d. (3), 2002 m. lapkričio 28 d. (4) ir 2003 m. lapkričio 27 d. (5) pasirašyti protokolai. 2000 m. lapkričio 30 d. ir 2002 m. lapkričio 28 d. protokolai įsigaliojo 2007 m. kovo 29 d., o 2003 m. lapkričio 27 d. protokolas įsigaliojo 2007 m. balandžio 18 d.

               (4)

               Stojimo akto 3 straipsnio 3 dalyje numatyta, kad Bulgarija ir Rumunija prisijungia prie tarp valstybių narių sudarytų konvencijų ir protokolų, išvardytų Stojimo akto I priede, kuriame, inter alia, nurodyta Europolo konvencija ir 1996 m. liepos 24 d., 1997 m. birželio 19 d., 2000 m. lapkričio 30 d., 2002 m. lapkričio 28 d. ir 2003 m. lapkričio 27 d. protokolai. Tarybos nustatytą dieną jie įsigalioja Bulgarijos ir Rumunijos atžvilgiu.

               (5)

               Pagal Stojimo akto 3 straipsnio 4 dalį Taryba turi padaryti visus reikiamus pakeitimus, susijusius su prisijungimu prie tų konvencijų ir protokolų,

         NUSPRENDĖ:
   1 straipsnis
   Europolo konvencija ir 1996 m. liepos 24 d., 1997 m. birželio 19 d., 2000 m. lapkričio 30 d., 2002 m. lapkričio 28 d. ir 2003 m. lapkričio 27 d. protokolai Bulgarijos ir Rumunijos atžvilgiu įsigalioja pirmą kito mėnesio, einančio po šio sprendimo priėmimo datos, dieną.
   2 straipsnis
   Europolo konvencijos ir 1996 m. liepos 24 d., 1997 m. birželio 19 d., 2000 m. lapkričio 30 d., 2002 m. lapkričio 28 d. ir 2003 m. lapkričio 27 d. protokolų tekstai, parengti bulgarų bei rumunų kalbomis ir pridėti prie šio sprendimo, yra autentiški tomis pačiomis sąlygomis kaip ir kiti Europolo konvencijos ir minėtų protokolų tekstai.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2007 m. liepos 23 d.

            Tarybos vardu

            Pirmininkas

         L. AMADO

      (1)  2007 m. liepos 10 d. nuomonė (dar nepaskelbta Oficialiajame leidinyje).

      (2)  1996 m. liepos 24 d. Protokolas, parengtas vadovaujantis Europos Sąjungos sutarties K.3 straipsniu, dėl Konvencijos dėl Europos policijos biuro (Europolo) įsteigimo aiškinimo Europos Bendrijų Teisingumo Teismo prejudiciniais sprendimais (OL C 299, 1996 10 9, p. 2) ir 1997 m. birželio 19 d. Protokolas, parengtas vadovaujantis Europos Sąjungos sutarties K.3 straipsniu ir Europolo konvencijos 41 straipsnio 3 dalimi, dėl Europolo, jo organų narių, Europolo direktoriaus pavaduotojų ir darbuotojų privilegijų ir imunitetų (OL C 221, 1997 7 19, p. 2).

      (3)  OL C 358, 2000 12 13, p. 2.

      (4)  OL C 312, 2002 12 16, p. 2.

      (5)  OL C 2, 2004 1 6, p. 3.

      PRIEDAS
      Europolo konvencijos ir 1996 m. liepos 24 d., 1997 m. birželio 19 d., 2000 m. lapkričio 30 d., 2002 m. lapkričio 28 d. ir 2003 m. lapkričio 27 d. protokolų tekstas bulgarų ir rumunų kalbomis.


title: 2014 m. vasario 17 d. Tarybos sprendimas, kuriuo skiriami ir pakeičiami Europos profesinio mokymo plėtros centro valdančiosios tarybos nariai

text:
22.2.2014

               LT

               Europos Sąjungos oficialusis leidinys

               C 51/9

         TARYBOS SPRENDIMAS
   2014 m. vasario 17 d.
   kuriuo skiriami ir pakeičiami Europos profesinio mokymo plėtros centro valdančiosios tarybos nariai
   (2014/C 51/03)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Komisijos Tarybai pateiktą darbuotojų organizacijų atstovų kategorijos nario kandidatūrą,
   kadangi:

               (1)

               2012 m. liepos 16 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d.;

               (2)

               yra laisva Centro valdančiosios tarybos darbuotojų organizacijų atstovų kategorijos Bulgarijai atstovaujančio nario vieta,

         NUSPRENDĖ:
   Vienintelis straipsnis
   Likusiam kadencijos laikui iki 2015 m. rugsėjo 17 d. Europos profesinio mokymo plėtros centro valdančiosios tarybos nariu skiriamas šis asmuo:

                  DARBUOTOJŲ ORGANIZACIJŲ ATSTOVAI:

               BULGARIJA

               Yuliya SIMEONOVA

      Priimta Briuselyje 2014 m. vasario 17 d.

            Tarybos vardu

            Pirmininkas

         A. TSAFTARIS

      (1)  OL L 39, 1975 2 13, p. 1.

      (2)  OL C 228, 2012 7 31, p. 3.


title: 2013/447/ES: 2013 m. rugsėjo 5 d. Komisijos sprendimas dėl standartinio pajėgumo naudojimo koeficiento laikantis Sprendimo 2011/278/ES 18 straipsnio 2 dalies  Tekstas svarbus EEE

text:
7.9.2013

               LT

               Europos Sąjungos oficialusis leidinys

               L 240/23

         KOMISIJOS SPRENDIMAS
   2013 m. rugsėjo 5 d.
   dėl standartinio pajėgumo naudojimo koeficiento laikantis Sprendimo 2011/278/ES 18 straipsnio 2 dalies
   (Tekstas svarbus EEE)
   (2013/447/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 10a straipsnį,
   kadangi:

               (1)

               kad valstybės narės galėtų pagal Komisijos sprendimo 2011/278/ES (2) 18 straipsnio 1 ir 3 dalis nustatyti Direktyvos 2003/87/EB 3 straipsnio h punkte apibrėžtų naujų rinkos dalyvių įrenginių veiklos lygius, Komisija turi nustatyti ir paskelbti standartinius pajėgumo naudojimo koeficientus;

               (2)

               siekdamos apskaičiuoti nemokamų apyvartinių taršos leidimų, numatytų suteikti reikalavimus atitinkantiems naujų rinkos dalyvių įrenginiams 2013–2020 m. laikotarpiu, valstybės narės turi nustatyti šių įrenginių veiklos lygius. Šiame kontekste standartinis pajėgumo naudojimo koeficientas yra būtinas, kad būtų galima nustatyti su produktais, kuriems Sprendimo 2011/278/ES I priede nustatyti produkto santykiniai taršos rodikliai, susijusius veiklos lygius. Naujų rinkos dalyvių įrenginių, išskyrus dėl didelio pajėgumo išplėtimo atsiradusius naujus įrenginius, atveju, šis veiklos lygis nustatomas pradinį įrengtąjį šio produkto gamybos pajėgumą, nustatytą pagal Sprendimo 2011/278/ES 17 straipsnio 4 dalį, padauginant iš standartinio pajėgumo naudojimo koeficiento. Įrenginių, kurių pajėgumas buvo smarkiai išplėstas arba sumažintas, atveju valstybės narės naudoja standartinį pajėgumo naudojimo koeficientą nustatydamos atitinkamos įrenginio technologinio proceso dalies išplėsto arba sumažinto pajėgumo veiklos, susijusios su produktu, lygį;

               (3)

               standartinis pajėgumo naudojimo koeficientas turėtų būti visų įrenginių, kuriuose gaminamas atitinkamas produktas, vidutinio metinio pajėgumo naudojimo 80 procentilis. Rinkdamos bazinius duomenis apie esamus įrenginius nacionalinėms įgyvendinimo priemonėms (NĮP) parengti valstybės narės rinko duomenis apie vidutinę metinę atitinkamo produkto gamybą 2005–2008 m. Šiuos gamybos skaičius padalijusios iš Sprendimo 2011/278/ES 7 straipsnio 3 dalyje nurodyto pradinio įrengtojo pajėgumo valstybės narės šiuo pagrindu nustatė atitinkamų jų teritorijoje esančių įrenginių pajėgumo naudojimo koeficientus. Šią informaciją valstybės narės pateikė Komisijai kaip NĮP dalį;

               (4)

               gavusi visų valstybių narių NĮP ir atsižvelgdama į EEE narėmis esančių ELPA valstybių NĮP Komisija nustatė produktus, kuriems nustatytas santykinis taršos rodiklis, gaminančių įrenginių vidutinio metinio pajėgumo naudojimo koeficientų 80 procentilį, atsižvelgdama į poreikį užtikrinti neutralias konkurencines sąlygas pramoninei veiklai, vykdomai įrenginiuose, kuriuos eksploatuoja vienas operatorius, ir gamybai subrangovo įrenginiuose. Apskaičiavimas grindžiamas Komisijos iki 2012 m. gruodžio 31 d. turėta informacija;

               (5)

               standartiniai pajėgumo naudojimo koeficientai pagal produkto santykinius taršos rodiklius nustatyti šio sprendimo priede. Jie taikomi 2013–2020 m.,

         PRIĖMĖ ŠĮ SPRENDIMĄ:
   1 straipsnis
   Priede išvardytus standartinius pajėgumo naudojimo koeficientus valstybės narės naudoja pagal Sprendimo 2011/278/ES 18 straipsnį nustatydamos Direktyvos 2003/87/EB 3 straipsnio h punkte nurodytų įrenginių veiklos, susijusios su produktu, lygį.
   2 straipsnis
   Šis sprendimas įsigalioja pirmą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. rugsėjo 5 d.

            Komisijos vardu

            Pirmininkas

         José Manuel BARROSO

      (1)  OL L 275, 2003 10 25, p. 32.

      (2)  2011 m. balandžio 27 d. Komisijos sprendimas 2011/278/ES, kuriuo nustatomos suderinto nemokamo apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės (OL L 130, 2011 5 17, p. 1).

      PRIEDAS

                  Sprendimo 2011/278/ES I priede išvardyti produktų santykiniai taršos rodikliai

                  Standartinis pajėgumo naudojimo koeficientas

                  Koksas

                  0,960

                  Sukepintoji rūda

                  0,886

                  Išlydytas metalas

                  0,894

                  Iš anksto sukepintas anodas

                  0,928

                  Aliuminis

                  0,964

                  Pilkojo cemento klinkeris

                  0,831

                  Baltojo cemento klinkeris

                  0,787

                  Kalkės

                  0,813

                  Dolomitinės kalkės

                  0,748

                  Sukepintos dolomitinės kalkės

                  0,784

                  Flotacinis stiklas

                  0,946

                  Nespalvotojo stiklo buteliai ir stiklainiai

                  0,883

                  Spalvotojo stiklo buteliai ir stiklainiai

                  0,912

                  Ištisinių gijų stiklo pluošto produktai

                  0,892

                  Fasadinės apdailos plytos

                  0,809

                  Grindinio blokai

                  0,731

                  Čerpės

                  0,836

                  Purškiamuoju džiovinimu pagaminti milteliai

                  0,802

                  Tinkas

                  0,801

                  Džiovintas antrinis gipsas

                  0,812

                  Trumpapluoštė kraftceliuliozė

                  0,808

                  Ilgapluoštė kraftceliuliozė

                  0,823

                  Sulfitinė celiuliozė, termomechaninė celiuliozė ir mechaninė celiuliozė

                  0,862

                  Regeneruoto popieriaus celiuliozė

                  0,887

                  Laikraštinis popierius

                  0,919

                  Nepadengtas plonasis popierius

                  0,872

                  Padengtas plonasis popierius

                  0,883

                  Minkštasis popierius

                  0,900

                  Popierius ar kartonas išoriniams gofruoto kartono sluoksniams ir gofravimo popierius

                  0,889

                  Nepadengtas kartonas

                  0,863

                  Padengtas kartonas

                  0,868

                  Azoto rūgštis

                  0,876

                  Adipo rūgštis

                  0,849

                  Vinilchlorido monomeras (VCM)

                  0,842

                  Fenolis ir acetonas

                  0,870

                  S-PVC

                  0,873

                  E-PVC

                  0,834

                  Natrio karbonatas

                  0,926

                  Naftos produktai

                  0,902

                  Elektros lanko krosnių (ELK) anglies plienas

                  0,798

                  ELK aukštos kokybės plienas

                  0,802

                  Geležies liejimas

                  0,772

                  Mineralinė vata

                  0,851

                  Gipso plokštė

                  0,843

                  Suodžiai

                  0,865

                  Amoniakas

                  0,888

                  Krekingas vandens garais

                  0,872

                  Aromatiniai angliavandeniliai

                  0,902

                  Stirenas

                  0,879

                  Vandenilis

                  0,902

                  Sintezės dujos

                  0,902

                  Etilenoksidas ir (arba) etilenglikoliai

                  0,840


title: 2014 m. gruodžio 4 d. Tarybos sprendimas 2014/872/BUSP, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje, ir Sprendimas 2014/659/BUSP, kuriuo iš dalies keičiamas Sprendimas 2014/512/BUSP

text:
5.12.2014

               LT

               Europos Sąjungos oficialusis leidinys

               L 349/58

         TARYBOS SPRENDIMAS 2014/872/BUSP
   2014 m. gruodžio 4 d.
   kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje, ir Sprendimas 2014/659/BUSP, kuriuo iš dalies keičiamas Sprendimas 2014/512/BUSP
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2014 m. liepos 31 d. Taryba priėmė Sprendimą 2014/512/BUSP (1);

               (2)

               2014 m. rugsėjo 8 d. Taryba priėmė Sprendimą 2014/659/BUSP (2), siekiant nustatyti tolesnes ribojamąsias priemones;

               (3)

               Taryba mano, kad būtina patikslinti tam tikras nuostatas;

               (4)

               tam tikroms priemonėms įgyvendinti reikalingi tolesni Sąjungos veiksmai,

         PRIĖMĖ ŠĮ SPRENDIMĄ:
   1 straipsnis
   Sprendimas 2014/512/BUSP iš dalies keičiamas taip:

               1)

               1 straipsnis iš dalies keičiamas taip:

                           a)

                           3 dalis pakeičiama taip:
                           „3.   Draudžiama tiesiogiai arba netiesiogiai sudaryti susitarimą arba dalyvauti susitarime suteikti naujas paskolas arba kreditą, kurių termino diena viršija 30 dienų, bet kuriam 1 arba 2 dalyje nurodytam juridiniam asmeniui, subjektui ar organizacijai po 2014 m. rugsėjo 12 d., išskyrus paskolas arba kreditą, kurių konkretus ir dokumentais pagrįstas tikslas yra teikti finansavimą nedraudžiamų prekių ir nefinansinių paslaugų tiesioginiam ar netiesioginiam importui arba eksportui tarp Sąjungos ir Rusijos ar bet kurios kitos trečiosios valstybės, arba paskolas, kurių konkretus ir dokumentais pagrįstas tikslas yra teikti ypatingai skubų finansavimą, kad būtų įvykdyti mokumo ir likvidumo kriterijai Sąjungoje įsteigtiems juridiniams asmenims, kurių daugiau kaip 50 % nuosavybės teisių priklauso I priede nurodytam subjektui.“;

                           b)

                           papildoma šia dalimi:
                           „4.   3 dalyje nustatytas draudimas netaikomas lėšų panaudojimui ar išmokėjimams pagal sutartį, sudarytą iki 2014 m. rugsėjo 12 d., jeigu:

                                       a)

                                       visos tokių lėšų panaudojimo ar išmokėjimų sąlygos tenkina šiuos reikalavimus:

                                                   i)

                                                   dėl jų buvo susitarta iki 2014 m. rugsėjo 12 d.; ir

                                                   ii)

                                                   jos tą dieną arba vėliau nebuvo pakeistos; ir

                                       b)

                                       iki 2014 m. rugsėjo 12 d. sutartyje buvo nustatyta termino diena visiškam visų suteiktų lėšų sugrąžinimui ir visų įsipareigojimų, teisių ir pareigų pagal sutartį panaikinimui.

                                 Šioje dalyje nurodyto lėšų panaudojimo ir išmokėjimų sąlygos apima nuostatas dėl kiekvieno lėšų panaudojimo ar išmokėjimo sugrąžinimo laikotarpio trukmės, taikomos palūkanų normos arba palūkanų normos apskaičiavimo metodo ir didžiausios sumos.“.

               2)

               2 straipsnio 4 dalis pakeičiama taip:
               „4.   1, 2 ir 3 dalyse nustatytas draudimas nedaro poveikio sutarčių, sudarytų iki 2014 m. rugpjūčio 1 d., arba papildomų sutarčių, kurios reikalingos tokioms sutartims vykdyti, vykdymui ir atsarginių dalių ir paslaugų, reikalingų esamiems pajėgumams Sąjungoje palaikyti ir jų saugai užtikrinti, tiekimui.“.

               3)

               3 straipsnio 3 dalis pakeičiama taip:
               „3.   1 ir 2 dalyse nustatyti draudimai nedaro poveikio sutarčių, sudarytų iki 2014 m. rugpjūčio 1 d., arba papildomų sutarčių, kurios reikalingos tokioms sutartims vykdyti, vykdymui.“.

               4)

               3a straipsnio 3 dalis pakeičiama taip:
               „3.   1 ir 2 dalyse nustatyti draudimai nedaro poveikio sutarčių, sudarytų iki 2014 m. rugsėjo 12 d., arba papildomų sutarčių, kurios reikalingos tokioms sutartims vykdyti, vykdymui ir pagalbos, reikalingos esamiems pajėgumams ES palaikyti ir jų saugai užtikrinti, teikimui.“.

               5)

               4 straipsnis pakeičiamas taip:
               „4 straipsnis
               1.   Valstybių narių piliečiams arba iš valstybių narių teritorijų, arba naudojantis valstybių narių jurisdikcijai priklausančiais laivais ar orlaiviais norint tiesiogiai ar netiesiogiai parduoti, tiekti, perduoti arba eksportuoti tam tikrą įrangą, kuri yra tinkama toliau nurodytų kategorijų žvalgybos ir gavybos projektams vykdyti Rusijoje, įskaitant jos išskirtinę ekonominę zoną ir žemyninį šelfą, turi būti išduodamas išankstinis eksportuojančios valstybės narės kompetentingos valdžios institucijos leidimas:

                           a)

                           naftos žvalgyba ir gavyba vandenyje didesniame nei 150 metrų gylyje;

                           b)

                           naftos žvalgyba ir gavyba jūros teritorijoje į šiaurę nuo Šiaurės poliaračio;

                           c)

                           projektai, kurie turi potencialą pagaminti naftą iš šaltinių, esančių skalūnų formacijose naudojant hidraulinio ardymo metodą; tai netaikoma skalūnų formacijų žvalgybai ir gavybai siekiant nustatyti ar išgauti naftą iš ne skalūninių rezervuarų.

                     Sąjunga imasi būtinų priemonių atitinkamiems objektams, kuriems turi būti taikoma ši dalis, nustatyti.
               2.   Išankstinius leidimus teikti:

                           a)

                           techninę pagalbą ar kitas paslaugas, susijusias su 1 dalyje nurodyta įranga;

                           b)

                           finansavimą ar finansinę paramą 1 dalyje nurodytos įrangos pardavimui, tiekimui, perdavimui ar eksportui arba siekiant teikti susijusią techninę pagalbą ar mokymą;

                     taip pat turi išduoti eksportuojančios valstybės narės kompetentinga valdžios institucija.
               3.   Valstybių narių kompetentingos valdžios institucijos neišduoda leidimo parduoti, tiekti, perduoti arba eksportuoti įrangą arba teikti paslaugas, kaip nurodyta 1 ir 2 dalyse, jeigu jos nustato, kad atitinkamas pardavimas, tiekimas, perdavimas ar eksportas arba atitinkamos paslaugos teikimas yra skirtas vienos iš 1 dalyje nurodytų kategorijų žvalgybai ir gavybai.
               4.   3 dalis nedaro poveikio sutarčių, sudarytų iki 2014 m. rugpjūčio 1 d., arba papildomų sutarčių, kurios reikalingos tokioms sutartims vykdyti, vykdymui.
               5.   Kompetentingos valdžios institucijos gali išduoti leidimą, kai objektų pardavimas, tiekimas, perdavimas arba eksportas arba paslaugų teikimas, kaip nurodyta 1 ir 2 dalyse, būtinas įvykio, kuris gali turėti didelį ir reikšmingą poveikį žmonių sveikatai ir saugai arba aplinkai, skubiai prevencijai arba jo pasekmių sušvelninimui. Tinkamai pagrįstais didelės skubos atvejais pardavimas, tiekimas, perdavimas arba eksportas arba paslaugų teikimas, kaip nurodyta 1 ir 2 dalyse, yra galimas negavus išankstinio leidimo, jeigu eksportuotojas per penkias darbo dienas nuo pardavimo, tiekimo, perdavimo arba eksporto ar paslaugų teikimo įvykdymo pateikia kompetentingai institucijai pranešimą, kuriame išsamiai pagrindžiamas pardavimas, tiekimas, perdavimas arba eksportas ar paslaugų teikimas be išankstinio leidimo.“.

               6)

               4a straipsnio 1 dalis pakeičiama taip:
               „1.   Valstybių narių piliečiams arba iš valstybių narių teritorijų, arba naudojantis valstybių narių jurisdikcijai priklausančiais laivais ar orlaiviais tiesiogiai ar netiesiogiai teikti susijusias paslaugas, reikalingas toliau nurodytų kategorijų žvalgybos ir gavybos projektams vykdyti Rusijoje, įskaitant jos išskirtinę ekonominę zoną ir žemyninį šelfą, yra draudžiama:

                           a)

                           naftos žvalgyba ir gavyba vandenyje didesniame nei 150 metrų gylyje;

                           b)

                           naftos žvalgyba ir gavyba jūros teritorijoje į šiaurę nuo Šiaurės poliaračio;

                           c)

                           projektai, kurie turi potencialą pagaminti naftą iš šaltinių, esančių skalūnų formacijose naudojant hidraulinio ardymo metodą; tai netaikoma skalūnų formacijų žvalgybai ir gavybai siekiant nustatyti ar išgauti naftą iš ne skalūninių rezervuarų.“

                     .
         2 straipsnis
   Sprendimo 2014/659/BUSP 5 konstatuojamoji dalis pakeičiama taip:

                  „(5)

                  šiame kontekste tikslinga išplėsti su tam tikromis finansinėmis priemonėmis susijusį draudimą. Rusijos valstybinių finansų įstaigų, tam tikrų Rusijos subjektų gynybos sektoriuje ir tam tikrų Rusijos subjektų, kurių pagrindinė veikla yra naftos pardavimas arba transportavimas, atžvilgiu turėtų būti nustatyti papildomi patekimo į kapitalo rinką apribojimai. Šie draudimai neturi poveikio 1 straipsnyje nenurodytoms finansinėms paslaugoms.“

   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2014 m. gruodžio 4 d.

            Tarybos vardu

            Pirmininkas

         S. GOZI

      (1)  2014 m. liepos 31 d. Tarybos sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014 7 31, p. 13).

      (2)  2014 m. rugsėjo 8 d. Tarybos sprendimas 2014/659/BUSP, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 271, 2014 9 12, p. 54).


title: 2015 m. birželio 19 d. Politinio ir saugumo komiteto sprendimas (BUSP) 2015/969, kuriuo pratęsiami Europos Sąjungos teisinės valstybės misijos Kosove (EULEX KOSOVO) vadovo įgaliojimai

text:
23.6.2015

               LT

               Europos Sąjungos oficialusis leidinys

               L 157/44

         POLITINIO IR SAUGUMO KOMITETO SPRENDIMAS (BUSP) 2015/969
   2015 m. birželio 19 d.
   kuriuo pratęsiami Europos Sąjungos teisinės valstybės misijos Kosove (1) (EULEX KOSOVO) vadovo įgaliojimai
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2008 m. vasario 4 d. Tarybos bendruosius veiksmus 2008/124/BUSP dėl Europos Sąjungos teisinės valstybės misijos Kosove, EULEX KOSOVO (2), ypač į jų 12 straipsnio 2 dalį,
   kadangi:

               (1)

               pagal Bendrųjų veiksmų 2008/124/BUSP 12 straipsnio 2 dalį Politinis ir saugumo komitetas (toliau – PSK) yra įgaliotas pagal Sutarties 38 straipsnį priimti atitinkamus sprendimus Europos Sąjungos teisinės valstybės misijos Kosove (EULEX KOSOVO) politinės priežiūros ir strateginio vadovavimo jai tikslu, įskaitant sprendimą skirti misijos vadovą;

               (2)

               2014 m. birželio 12 d. Taryba priėmė Sprendimą 2014/349/BUSP (3), kuriuo iš dalies keičiami Bendrieji veiksmai 2008/124/BUSP ir EULEX KOSOVO galiojimo terminas pratęsiamas iki 2016 m. birželio 14 d.;

               (3)

               2014 m. spalio 9 d. PSK priėmė Sprendimą 2014/707/BUSP (EULEX KOSOVO/2/2014) (4), kuriuo EULEX KOSOVO misijos vadovu iki 2015 m. birželio 14 d. skiriamas ambasadorius Gabriele MEUCCI;

               (4)

               Sąjungos vyriausiasis įgaliotinis užsienio reikalams ir saugumo politikai 2015 m. birželio 15 d. pasiūlė pratęsti EULEX KOSOVO misijos vadovo ambasadoriaus Gabriele MEUCCI įgaliojimų terminą iki 2016 m. birželio 14 d.,

         PRIĖMĖ ŠĮ SPRENDIMĄ:
   1 straipsnis
   Europos Sąjungos teisinės valstybės misijos Kosove (EULEX KOSOVO) vadovo ambasadoriaus Gabriele MEUCCI įgaliojimų terminas pratęsiamas iki 2016 m. birželio 14 d.
   2 straipsnis
   Šis sprendimas įsigalioja jo priėmimo dieną.
   Jis taikomas nuo 2015 m. birželio 15 d.

      Priimta Briuselyje 2015 m. birželio 19 d.

            Politinio ir saugumo komiteto vardu

            Pirmininkas

         W. STEVENS

      (1)  Pavadinimas „Kosovas“ nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

      (2)  OL L 42, 2008 2 16, p. 92.

      (3)  2014 m. birželio 12 d. Tarybos sprendimas 2014/349/BUSP, kuriuo iš dalies keičiami Bendrieji veiksmai 2008/124/BUSP dėl Europos Sąjungos teisinės valstybės misijos Kosove EULEX KOSOVO (OL L 174, 2014 6 13, p. 42).

      (4)  2014 m. spalio 9 d. Politinio ir saugumo komiteto sprendimas 2014/707/BUSP (EULEX KOSOVO/2/2014) dėl Europos Sąjungos teisinės valstybės misijos Kosove, EULEX KOSOVO, vadovo paskyrimo (OL L 295, 2014 10 11, p. 59).


title: 2009/632/EB,Euratomas: 2009 m. balandžio 23 d. Europos Parlamento sprendimas dėl Konkurencingumo ir inovacijų vykdomosios įstaigos 2007 finansinių metų biudžeto įvykdymo patvirtinimo

text:
26.9.2009

               LT

               Europos Sąjungos oficialusis leidinys

               L 255/30

         2009 m. balandžio 23 d.

      EUROPOS PARLAMENTO SPRENDIMAS

   dėl Konkurencingumo ir inovacijų vykdomosios įstaigos 2007 finansinių metų biudžeto įvykdymo patvirtinimo
   (2009/632/EB, Euratomas)
   EUROPOS PARLAMENTAS,

               —

               atsižvelgdamas į 2007 finansinių metų Europos Sąjungos bendrąjį biudžetą (1),

               —

               atsižvelgdamas į 2007 finansinių metų Europos Bendrijų galutines metines ataskaitas, (I tomas) (SEC(2008) 2359 – C6–0415/2008) (2),

               —

               atsižvelgdamas į Konkurencingumo ir inovacijų vykdomosios įstaigos 2007 finansinių metų galutines metines ataskaitas (3),

               —

               atsižvelgdamas į Komisijos metines ataskaitas Europos Parlamentui ir Tarybai dėl tolesnių priemonių, susijusių su 2006 m. biudžeto įvykdymo patvirtinimo sprendimais (COM(2008) 629, COM(2008) 628), ir į Komisijos tarnybų darbo dokumentus, pridėtus prie šios ataskaitos (SEC(2008) 2579, SEC(2008) 2580),

               —

               atsižvelgdamas į Komisijos komunikatą „Komisijos laimėjimų valdymo srityje 2007 m. apibendrinimas“ (COM(2008) 338),

               —

               atsižvelgdamas į Komisijos metinę ataskaitą biudžeto įvykdymo patvirtinimo institucijai dėl 2007 m. atlikto vidaus audito (COM(2008) 499), taip pat į Komisijos tarnybų darbo dokumentą, pridėtą prie šios ataskaitos (SEC(2008) 2361),

               —

               atsižvelgdamas į Komisijos ataskaitą „Valstybių narių atsakymai į Audito Rūmų 2006 m. metinės ataskaitos pastabas“ (COM(2008) 112),

               —

               atsižvelgdamas į Komisijos 2006 m. gegužės 3 d. priimtą Žaliąją knygą „Europos skaidrumo iniciatyva“ (COM(2006) 194),

               —

               atsižvelgdamas į Audito Rūmų nuomonę Nr. 2/2004 dėl „vieno bendro audito“ modelio (ir pasiūlymo dėl Bendrijos vidaus kontrolės sistemos) (4),

               —

               atsižvelgdamas į Komisijos komunikatą dėl integruotos vidaus kontrolės sistemos plano (COM(2005) 252),

               —

               atsižvelgdamas į Komisijos Veiksmų planą dėl integruotos vidaus kontrolės sistemos (COM(2006) 9), Komisijos komunikatą Tarybai, Europos Parlamentui ir Audito Rūmams dėl Komisijos Veiksmų plano dėl integruotos vidaus kontrolės sistemos pažangos ataskaitos (COM(2007) 86), taip pat į Komisijos tarnybų darbo dokumentą, pridėtą prie šios ataskaitos (SEC(2007) 311),

               —

               atsižvelgdamas į pirmąją Komisijos veiksmų plano dėl integruotos vidaus kontrolės sistemos įgyvendinimo pusmečio pažangos ataskaitą, paskelbtą 2006 m. liepos 19 d. (SEC(2006) 1009) remiantis Parlamento prašymu, išreikštu rezoliucijoje, pridėtoje prie 2004 finansinių metų biudžeto įvykdymo patvirtinimo sprendimo,

               —

               atsižvelgdamas į Audito Rūmų nuomonę Nr. 6/2007 dėl valstybių narių metinių apibendrinimų, valstybių narių nacionalinių deklaracijų ir su ES lėšomis susijusio nacionalinių audito institucijų audito darbo (5),

               —

               atsižvelgdamas į Komisijos dalijamojo struktūrinių veiksmų valdymo priežiūros stiprinimo veiksmų planą (COM(2008) 97),

               —

               atsižvelgdamas į Komisijos narių D. Hübner ir V. Špidlos komunikatą Komisijai, kuriame pateikiama tarpinė Komisijos dalijamojo struktūrinių veiksmų valdymo priežiūros stiprinimo veiksmų plano įgyvendinimo ataskaita (SEC(2008) 2756), ir į prie šio komunikato pateikiamą Komisijos tarnybų parengtą darbo dokumentą (SEC(2008) 2755),

               —

               atsižvelgdamas į Komisijos komunikatą Tarybai, Europos Parlamentui ir Audito Rūmams dėl Komisijos Veiksmų plano dėl integruotos vidaus kontrolės sistemos ataskaitos (COM(2008) 110), taip pat į Komisijos tarnybų darbo dokumentą, pridėtą prie šios ataskaitos (SEC(2008) 259),

               —

               atsižvelgdamas į Audito Rūmų ataskaitą dėl Konkurencingumo ir inovacijų vykdomosios įstaigos 2007 finansinių metų metinių finansinių ataskaitų su Įstaigos atsakymais (6),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir atliktų operacijų teisėtumo bei tvarkingumo patikinimo pareiškimą (7),

               —

               atsižvelgdamas į 2008 m. gruodžio 16 d. Komisijos komunikatą dėl bendro toleruotinos klaidų rizikos sąvokos supratimo (COM(2008) 866) ir į Komisijos tarnybų darbo dokumentą, pridėtą prie šio komunikato (SEC(2008) 3054),

               —

               atsižvelgdamas į 2009 m. vasario 10 d. Tarybos rekomendaciją dėl patvirtinimo, kad vykdomosios įstaigos įvykdė 2007 finansinių metų bendrąjį biudžetą (5589/2009 – C6–0056/2009),

               —

               atsižvelgdamas į EB sutarties 274, 275 ir 276 straipsnius bei Euratomo sutarties 179a ir 180b straipsnius,

               —

               atsižvelgdamas į EB sutarties 246 ir paskesnius straipsnius, susijusius Audito Rūmais,

               —

               atsižvelgdamas į tarptautinius audito standartus ir tarptautinius apskaitos standartus, ypač taikomus viešajame sektoriuje,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (8), ir ypač į jo 145, 146 ir 147 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (9), ypač į jo 14 straipsnio 3 dalį,

               —

               atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (10), ypač į jo 66 straipsnio pirmą ir antrą pastraipas,

               —

               atsižvelgdamas į 2003 m. gruodžio 23 d. Komisijos sprendimą 2004/20/EB, įsteigiantį vykdomąją įstaigą „Pažangios energetikos vykdomoji įstaiga“ administruoti Bendrijos veiksmus energetikos srityje taikant Tarybos reglamentą (EB) Nr. 58/2003 (11),

               —

               atsižvelgdamas į 2007 m. gegužės 31 d. Komisijos sprendimą 2007/372/EB, iš dalies keičiantį Sprendimą 2004/20/EB, siekiant Pažangios energetikos vykdomąją įstaigą pakeisti Konkurencingumo ir inovacijų vykdomąja įstaiga (12),

               —

               atsižvelgdamas į Darbo tvarkos taisyklių 70 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į kitų suinteresuotų komitetų nuomones (A6–0168/2009),

               A.

               kadangi, kaip numatyta EB sutarties 274 straipsnyje, Komisija vykdo biudžetą savo pačios atsakomybe, atsižvelgdama į patikimo finansų valdymo principus,

               1.

               suteikia patvirtinimą Konkurencingumo ir inovacijų vykdomosios įstaigos direktoriui, kad Įstaigos 2007 finansinių metų biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl 2007 finansinių metų Europos Sąjungos bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis;

               3.

               paveda Pirmininkui perduoti šį sprendimą kartu su sprendimu dėl 2007 finansinių metų Europos Sąjungos bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šio sprendimo dalis, Konkurencingumo ir inovacijų vykdomosios įstaigos direktoriui, Tarybai, Komisijai, Teisingumo Teismui bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Klaus WELLE

      (1)  OL L 77, 2007 3 16.

      (2)  OL C 287, 2008 11 10, p. 1.

      (3)  OL C 278, 2008 10 31, p. 29.

      (4)  OL C 107, 2004 4 30, p. 1.

      (5)  OL C 216, 2007 9 14, p. 3.

      (6)  OL C 311, 2008 12 5, p. 79.

      (7)  OL C 287, 2008 11 10, p. 111.

      (8)  OL L 248, 2002 9 16, p. 1.

      (9)  OL L 11, 2003 1 16, p. 1.

      (10)  OL L 297, 2004 9 22, p. 6.

      (11)  OL L 5, 2004 1 9, p. 85.

      (12)  OL L 140, 2007 6 1, p. 52.